ለታማኝ ግብር ከፋዮችና ምሥጉን ሠራተኞች ዕውቅና ተሰጠ፡፡
ባሕር ዳር፡ መስከረም 24/2012 ዓ/ም (አብመድ) አቶ ምስጋናው አየነው በ1980 ነበር በደጋ ዳሞት ወረዳ በልብስ ስፌት ሥራ የተሰማሩት፡፡ በወቅቱ የልብስ ስፌት ማሽኑን የገዙላቸው አባታቸው ነበሩ፡፡ አቶ ምስጋናው የሚያገኟት ሳንቲም ቁም ነገር እንዳላት በማሰብ ይቆጥቧት ነበር፡፡‹‹ሥራዬን በአግባቡ እሠራለሁ፣ ጫት አልቅምም፣ ሲጋራ አላጨስም፣ ማንኛውም ደባል ሱስ የለብኝም፡፡ ጊዜዬን በከንቱ ተግባር አላሳልፍም፤ ሁሉም ነገር ሊለወጥ የሚችለው በጊዜ እንደሆነ ስለማምን ለጊዜ ትልቅ ቦታ እሰጣለሁ›› ብለዋል የሕይወት ልምዳቸውን ለአብመድ ሲናገሩ፡፡አቶ ምስጋናው አየነው ባጠራቀሙት ገንዘብ በ1984 ዓ.ም ሥራቸውን ወደ ጣቃ ልብስ ሽያጭ ማሳደግ ቻሉ፡፡ በዚህ ጊዜም ሥራ ወዳድነታው አብሯቸው ነበርና በደንበጫ ከተማ ወደ ሕንጻ መሣሪያዎች ንግድ ከፍ አደረጉት፡፡የሥራ ፍቅር እና የጊዜን ፋይዳ ቀድመው የተገነዘቡት አቶ ምስጋናው አየነው፣ ሥራቸውን በተጨማሪ ወደላቀ ደረጃ በማሳደግ ከሌሎች ሰባት የሥራ ባልደርቦቻቸው ጋር በመሆን በደንበጫ ከተማ ‹‹አጌመም ኮንስትራክሽን›› የተባለ የጠጠር ሥራ ድርጅት ለራሳቸውና ለወገናቸው ሕዝብ መትረፍ የሚችል አድርገው መሠረቱ፡፡